निग्रोधाराम उत्सव सम्पन्न
बुद्ध जीवनको महत्त्वपूर्ण र ऐतिहासिक मानिने बुद्धस्थलमा निग्रोधाराम उत्सव मनाइएको छ । निग्रोधारामको आध्यात्मिकता उजागर गरी पर्यटकीय गन्तव्य बनाउने उद्देश्यले सोमबार उत्सव मनाइएको हो । थेरवाद, महायानी र चिनियाँ परम्परा अनुसार भिक्षु, लामागुरुले च्यान्टिङको मंगलपाठ गरी उत्सव शुभारम्भ गरिएको थियो । उत्सवमा स्थानीय लोक संस्कृति र परम्परा अनुसारका बाजाको धुनमा मंगलोत्सव गरिएको थियो । 
कपिलवस्तु — बुद्ध जीवनको महत्त्वपूर्ण र ऐतिहासिक मानिने बुद्धस्थलमा निग्रोधाराम उत्सव मनाइएको छ । निग्रोधारामको आध्यात्मिकता उजागर गरी पर्यटकीय गन्तव्य बनाउने उद्देश्यले सोमबार उत्सव मनाइएको हो । थेरवाद, महायानी र चिनियाँ परम्परा अनुसार भिक्षु, लामागुरुले च्यान्टिङको मंगलपाठ गरी उत्सव शुभारम्भ गरिएको थियो । उत्सवमा स्थानीय लोक संस्कृति र परम्परा अनुसारका बाजाको धुनमा मंगलोत्सव गरिएको थियो । कपिलवस्तु नगरपालिका–२, कुदानस्थित निग्रोधाराममा बुद्धले ज्ञान प्राप्त गरेपछि पहिलो पटक राजधानी कपिलवस्तु आउँदा फागुन पूर्णिमाका दिन मातापितासँग निग्रोधाराममा भेटघाट गरेको स्मरण ब्युँताउन उत्सव गरिएको हो । गच्छामि मिडिया ग्रुप र रेडियो टुरिजमद्वारा आयोजित उक्त ऐतिहासिक क्षणको महिमा शान्तिकामी र बौद्ध धर्मावलम्बीमाझ फैलाई पर्यटकीय आकर्षण बढाउन उत्सवको सुरुवात गरिएको हो । उत्सवका प्रमुख अतिथि श्रीलंकाली राजदूत सुदर्शना पथिरानाले यो ठाउँ हरेक श्रीलंकाली जनताको पवित्र र आस्थाको स्थल भएको बनाए । यहाँको ऐतिहासिक र पुरातात्त्विक महत्त्व श्रीलंकामा निकै मानिने हुँदा यहाँ आएर माटो छुन पाउँदा आफू पवित्र र भाग्नमानी भएकामा गर्व गरेको बताए । यस्ता ठाउँको आध्यात्मिक विकासमा सबै लागेर बौद्ध धर्मावलम्बीको आकर्षणको केन्द्र बनाउनु पर्ने उनले बताए । यसको विकासका लगि आफू र श्रीलंकाली सरकार हरपल सहयोग गर्न तयार रहेको बताए । कार्यक्रममा भारतका लागि पूर्वराजदूत दीपकुमार उपाध्यायले सबै शान्तिकामी जनताको पवित्र स्थलका रुपमा रहेको निग्रोधाराम उत्तिकै पुजनीय र आस्थाका केन्द्र रहेको बताए । तर, यसको विकास नहुँदा ओझेलमा परेको उनले बताए । राजकुमार सिद्धार्थले बुद्धत्व प्राप्त गरेपछि पहिलो पटक राजधानी फर्किंदाको अवस्था चित्रण गरी लघु नाटक प्रदर्शन गरिएको थियो । उत्सवमा मैत्रीभाव र सद्भाव प्रदान गर्न फूल आदान–प्रदान साटासाट गरिएको थियो । साँझ ७ सय ७७ वटा द्वीप प्रज्ज्वलन गरिएको थियो । होलीको शुभकामना साटासाट गर्दै अबिर लगाइएको थियो । श्रीलंकाली राजदूत दम्पतीले पनि रंग अबिर लगाएर खुसीयाली साटासाट गरेका थिए । साँझ शान्तिका लागि ३ वटा फ्लाइङ लालटेन उडाइएको थियो । अवधी संस्कृति बोकेको गोझिया, गुलगुला र नमकिन खाजा खुवाइएको थियो ।लुम्बिनी विकास कोषका सद्भावना दूत विक्रम पाँडेकाजीले कपिलवस्तुमा नयाँ पर्यटकीय आकर्षणका धेरै सम्भावना भएकाले त्यसलाई उजागर गर्न निग्रोधाराम उत्सव मनाइएको बताए । बुद्धले ज्ञानप्राप्त गरेपछि पहिलो पटक राजधानी कपिलवस्तु आउँदा फागुन पूर्णिमाका दिन निग्रोधाराममा मातापितासँग भेटघाट गरेका थिए । ‘बुद्धले बुद्धत्व प्राप्त गरेपछिको यो क्षण विश्वकै लागि महत्त्वपूर्ण हो,’ पाँडेकाजीले भने, ‘त्यही खुसीयालीको क्षण अनुभूत गर्न उत्सव आयोजना गरिएको हो ।’बिस्तारै यो नौलो र स्थापित पर्यटकीय गन्तव्य बन्ने उनले सुनाए । कार्यक्रममा लुम्बिनी प्रदेश सभा सदस्य सुधाकर पाण्डे, लुम्बिनी विकास कोषका बोर्ड सदस्य रामनरेशप्रसाद कोहार, कोष परिषद् सदस्य गोपीकृष्ण शर्मा, कोषका प्रमुख सूचना अधिकृत डा. हरिध्वज राई र राजन बस्नेतका साथ गच्छामी मिडिया ग्रुपका अध्यक्ष मनोज श्रीवास्तव र ग्रुपका निर्देशक खगप्रसाद चापागाईंले पनि बोलेका थिए । निग्रोधाराममा बुद्धले ज्ञान प्राप्त गरेपछि पहिलो पटक आफ्ना मातापितासँग भेटघाट गरेका हुन् । त्यहीं श्रीमती यशोधरा र छोरा राहुललाई भिक्षु संघमा सामेल पनि गराइएका थिए । ज्ञान प्राप्त गरेपछि राजधानी प्राचीन कपिलवस्तु (तिलौराकोट) आउन मिल्दैन भनेर दरबारमा सहयोगीमार्फत खबर पठाए । त्यसपछि बाबु शुद्धोदनले छोरा भेट्न निग्रोधाराममा विशाल विहार बनाएका थिए ।